钦定古今图书集成/理学汇编/文学典/第040卷 > 赵柔
## 钦定古今图书集成/理学汇编/文学典/第040卷 > 赵柔

按：《魏书》本传：“柔字元顺，金城人也。少以德行才学知
名河右。沮渠牧犍时为金部郎。世祖平凉州，内徙京
师。高宗践祚，拜为著作郎。后以历效有绩，出为河内
太守，甚著仁惠。柔尝在路，得人所遗金珠一贯，价直
数百缣，柔呼主还之。后有人与柔铧数百枚者，柔与
子善明鬻之于市，有从柔买索绢二十匹，有商人知”
其贱，与柔三十匹。善明欲取之，柔曰：“与人交易，一言
便定，岂可以利动心也？”遂与之。缙绅之流，闻而敬服
焉。其推诚秉信，皆此类也。陇西王源贺采佛经幽旨，
作《祇洹精舍图偈》六卷，柔为之注解，咸得理衷，为当
时儁僧所钦味焉。又凭立铭赞，颇行于世。